Rada vlády Slovenskej republiky pre národnostné menšiny
a etnické skupiny

Štatút
(schválený uznesením vlády Slovenskej republiky č. 292/1999, č. 419/2000 
a uznesením č. 410/2005 )

Článok  1
Úvodné ustanovenie

Štatút Rady vlády Slovenskej republiky pre národnostné menšiny a etnické skupiny (ďalej len "Rada") vymedzuje postavenie, úlohy, zloženie, práva a povinnosti členov, organizačné zásady a administratívne zabezpečenie činnosti Rady a jej zasadnutí. 

Článok  2
Postavenie Rady

Rada je poradným, iniciatívnym a koordinačným orgánom vlády SR pre oblasť štátnej národnostnej politiky. 

Článok  3
Úlohy Rady

1. Rada plní úlohy podľa vlastného plánu činnosti, ktorý nadväzuje na plán práce vlády SR a plán legislatívnych úloh vlády SR. 

2. Rada koordinuje úlohy, ktoré vyplývajú smerom k príslušníkom národnostných menšín a etnických skupín z článkov Ústavy SR a z medzinárodne záväzných dokumentov a spolupracuje pri jej realizácii najmä s ministerstvami, orgánmi miestnej štátnej správy a samosprávy, občianskými združeniami národnostných menšín a etnických skupín, vedeckými pracoviskami a občanmi. 

3. Rada sa najmä: 
a) iniciatívne podieľa na príprave opatrení vlády SR smerujúcich k zabezpečeniu a realizácii práv a rovnoprávnych podmienok života občanov patriacich k národnostným menšinám a etnickým skupinám, 
b) pripravuje, prerokúva a predkladá vláde SR súhrnné správy o postavení a podmienkach vytváraných pre občanov patriacich k národnostným menšinám a etnickým skupinám, o zachovaní ich identity, najmä v rozvíjaní vlastnej kultúry a vzdelávania v materinskom jazyku, navrhuje a odporúča vláde SR spôsoby riešenia, 
c) pripravuje pre vládu SR stanoviská k návrhom zákonov a nariadeniam vlády SR, vzťahujúcim sa na občanov patriacich k národnostným menšinám a etnickým skupinám, pred ich predložením na rokovanie vlády SR, 
d) iniciatívne navrhuje vypracovať vedecké rozbory, štúdie a expertízy inštitúciám a expertom k problematike národnostných menšín a etnických skupín, 
e) iniciatívne prerokúva a navrhuje vláde SR prerozdelenie finančných prostriedkov určených pre národnostné menšiny a etnické skupiny v zákone o štátnom rozpočte pre národnostnú kultúru a vyjadruje sa k správe o využití týchto prostriedkov. 
Článok  4
Zloženie Rady

1. Rada sa skladá z predsedu, podpredsedu, tajomníka a ďalších členov Rady. 

2. Predsedom Rady je podpredseda vlády SR, do pôsobnosti ktorého patrí problematika národnostných menšín. 

3. Podpredsedom Rady je minister kultúry SR. 

4. Predsedu a podpredsedu Rady vymenúva a odvoláva vláda SR. Tajomníka a ostatných členov Rady vymenúva a odvoláva predseda Rady. 

5. Tajomník Rady je generálny riaditeľ Sekcie ľudských práv a menšín Úradu vlády SR. 

6. Ďalšími členmi Rady sú zástupcovia národnostných menšín určení týmito združeniami, zväzmi a spolkami: 

1 zástupca za Csemadok
1 zástupca za Zväz maďarských pedagógov na Slovensku
1 zástupca za Český spolok na Slovensku
1 zástupca za Osvetové centrum Rómov Považia
1 zástupca za Kultúrny zväz občanov rómskej národnosti
1 zástupca za Fórum maďarskej inteligencie
1 zástupca za Zväz Rusínov - Ukrajincov
1 zástupca za Rusínsku obrodu
1 zástupca za Chorvátsky kultúrny zväz
1 zástupca za Karpatskonemecký spolok na Slovensku
1 zástupca za Kultúrny spolok židovských občanov na Slovensku
1 zástupca za Pôvodný kultúrny zväzom Bulharov a ich priateľov na Slovensku „Christo Botev“
1 zástupca za Spolok Poliakov a ich priateľov na Slovensku
1 zástupca za Spolok Moravanov na Slovensku
1 zástupca za Zväz Rusov na Slovensku

7. Na zasadnutie Rady sú prizývaní zástupcovia týchto štátnych orgánov: 

-1 poslanec z Výboru Národnej rady SR pre ľudské práva a menšiny, patriaci k národnostnej menšine alebo etnickej skupine, určený Výborom NR SR pre ľudské práva a menšiny
-1 zástupca Ministerstva práce, sociálnych vecí a rodiny SR, určený ministrom práce, soc. vecí a rodiny SR
- 1 zástupca Ministerstva školstva SR, určený ministrom školstva SR
- 1 zástupca Ministerstva kultúry SR, určený ministrom kultúry SR
- 1 zástupca Ministerstva vnútra SR, určený ministrom vnútra SR
- 1 zástupca Ministerstva zahraničných vecí SR, určený ministrom zahr. vecí SR
- splnomocnenec vlády SR pre riešenie problematiky rómskej menšiny 

8. Členom Rady môže byť len občan Slovenskej republiky. 

9. Členstvo v Rade je čestné. 

10. Členstva v Rade sa možno vzdať písomným oznámením predsedovi Rady, ktorý ho predloží predsedovi vlády SR. 

11. Účasť člena Rady na jej rokovaní je zastúpiteľná len na základe písomného poverenia. Neprítomnosť na rokovaní Rady člen Rady vopred oznámi písomnou formou predsedovi Rady. 

12. Na zasadnutie Rady môžu byť prizvaní aj zástupcovia iných orgánov štátnej správy, zástupcovia samospráv a mimovládnych organizácií. 

Článok  5

Rada si môže na riešenie osobitne zložitých problémov a v záujme zabezpečenia odbornosti zriadiť stále alebo dočasné pracovné skupiny v rámci svojej pôsobnosti, vymedzenej týmto štatútom. 

Článok  6
Práva a povinnosti predsedu, podpredsedu,
tajomníka a členov Rady

1. Predseda Rady 

a) riadi činnosť Rady,
b) zodpovedá za činnosť Rady vláde SR,
c) zvoláva zasadnutia Rady,
d) určuje program rokovania Rady,
e) vedie rokovanie Rady,
f) navrhuje závery z rokovania Rady,
g) schvaľuje záznam z rokovania Rady,
h) predkladá vláde SR iniciatívne návrhy a odporúčania,
i) vymenúva a odvoláva predsedu a členov stálych alebo dočasných pracovných skupín,
j) má rozhodujúci hlas v prípade rovnosti hlasov. 

2. Podpredseda Rady zastupuje predsedu Rady počas jeho neprítomnosti v rozsahu práv a povinnosti, ktorými ho predseda poverí. 

3. Tajomník Rady 

a) pripravuje návrh plánu činnosti Rady,
b) organizačne a administratívne zabezpečuje prípravu zasadnutí Rady,
c) informuje Radu o plnení jej uznesení,
d) zodpovedá za prípravu stanovísk, návrhov a odporúčaní k materiálom predkladaným na rokovanie Rady,
e) zúčastňuje sa zasadnutia Rady,
f) zabezpečuje vyhotovenie záznamu z rokovania Rady. 

4. Ostatní členovia Rady 

a) zúčastňujú sa na zasadnutí Rady, s hlasovacím právom,
b) vyjadrujú sa k programu a materiálom predkladaným na zasadnutia Rady,
c) iniciatívne predkladajú návrhy, odporúčania a stanoviská k problematike národnostných menšín a etnických skupín. 

Článok  7
Zásady činnosti Rady

1. Zasadnutie Rady zvoláva jej predseda. V naliehavých prípadoch môže predseda Rady zvolať mimoriadne zasadnutie Rady. 

2. Zasadnutia Rady sa konajú minimálne raz za tri mesiace. 

3. Rokovania Rady sú spravidla neverejné, o výsledkoch rokovania Rada verejnosť informuje. 

4. Rada je spôsobilá rokovať a uznášať sa, ak je prítomná nadpolovičná väčšina jej členov. 

5. Uznesenie Rady je prijaté, ak za toto uznesenie hlasovala nadpolovičná väčšina prítomných členov Rady. Pri rovnosti hlasov rozhoduje hlas predsedu, prípadne podpredsedu Rady, ak vedie rokovanie Rady. 

6. Riešiť otázky konkrétnej národnostnej menšiny alebo etnickej skupiny, bez účasti jej zástupcu nie je možné. 

Článok  8
Organizačné a administratívne zabezpečenie
činnosti Rady a jej zasadnutí

Úlohy spojené s organizačným a administratívno - technickým zabezpečovaním činnosti Rady plní Sekcia ľudských práv a menšín Úradu vlády Slovenskej republiky. Výdavky spojené s činnosťou Rady uhrádza Úrad vlády Slovenskej republiky. 

Článok  9
Účinnosť

Tento štatút nadobúda účinnosť dňom jeho schválenia vládou SR.